Az adaptált jó gyakorlat-jellegű tevékenység bemutatása

**Felkészülés a kompetencia alapú érettségi vizsgára**

Napjainkban egyre inkább közhasználatúvá válik a 'kompetencia'-fogalom. Sokan foglalkoznak a szó definiálásával, több oldalról is megközelítik a jelenséget. Véleményem szerint a fogalom a jelen kontextusban a 'valamire való alkalmasság' jelentésrétegével függ össze. A "jó gyakorlat" célja tehát az, hogy a tanulókat felkészítse, alkalmassá tegye az érettségi vizsgára, ahol lehetőségük nyílik a megszerzett tudásukról komplex módon számot adni. Fontos, hogy a diákok az érettségi vizsgát egy olyan állomásnak tekintsék a tanulmányaik folyamán, ahol rendszerezhetik a megszerzett ismereteiket, s később mindezekhez kapcsolódva egyéb tudáselemeket legyenek képesek majd hozzárendelni. Fontos továbbá, hogy ne csupán a tárgyi tudás visszaadását tartsák szem előtt a vizsgázók, hanem olyan módszereket sajátítsanak el a vizsgára való felkészülés során, amelyek a későbbi tanulmányaik alkalmával is segítségükre lehetnek.
A "jó gyakorlat" célja továbbá az, hogy eloszlassa azt a kételyt, miszerint a kompetencia alapú oktatás nem képes megfelelően felkészíteni a diákokat az érettségi vizsgára, hiszen ezzel ellentétben számos eredmény igazolta a program hatékonyságát, életképességét.

Az érettségi vizsga a diák és a tanár számára egyaránt nagy felelősség, s egyre nagyobb tétje mutatkozik a továbbtanulást illetően. Sokan úgy vélik, hogy a tananyagközpontú tudás megszerzése az egyedüli hatékony módja annak, hogy jó eredmények szülessenek a végső megmérettetésen. A kompetencia alapú oktatás egyik fontos célja, hogy tanulóközpontú eljárásokat alkalmazzon, s ennek megfelelően az életkori sajátosságokat figyelembe véve igyekezzen felkészíteni a tanulókat az érettségire. A tanulóközpontú oktatásra való áttérést segítette egyrészt a kooperatív technikák beépítése a mindennapi gyakorlatba: fürtábra, kettéosztott napló, T-táblázat, pókhálóábra, jellemtérkép, kreatív írás, másrészt a változatos munkaformák alkalmat teremtettek a diákok aktív részt vételére a tanórán: páros munka, csoportmunka, egyénre szabott munka. Fontos, hogy az érettségi vizsga tükrözze az elmúlt évek pedagógiai gyakorlatát, engedjen teret a tanulók kreativitásának, biztosítsa az önértékelő képesség kialakítását. A kompetencia alapú érettségi nem jelent egyet a lexikális tudáselemek elhagyásával, hanem annak rendszerbe foglalásáról, a tantárgyak közti átjárhatóságról kell szólnia. Az írásbeli érettségi vizsga típusfeladatait figyelembe véve jól látható, hogy csupán lexikális tudással kevésbé érhető el jó eredmény, a tudás alkalmazásának képességét kell, hogy kialakítsuk a diákokban. A szóbeli vizsga tételei szorosan kapcsolódnak az elmúlt évek tematikájához, a feladatok pedig a kompetencia alapú tudást mérik fel.

A tevékenységek számos területen fejtik ki fejlesztő hatásukat. A kulcskompetenciák terén: anyanyelvi kompetencia, eszközjellegű kompetenciák körében: szövegértés-szövegalkotás, általános kompetenciákat tekintve: kreativitás, kapcsolatépítés, együttműködő képesség, konfliktuskezelés, problémamegoldó képesség, kommunikáció, logikai gondolkodás, egyén szintjén lévő kompetenciák terén:
ismeretek, tudás elsajátítása, készségek, képességek kialakítása, személyiségvonások fejlesztése, korrigálása, motiváció felkeltése, megtartása.

Az érettségire történő felkészülés nem csupán órai feladatokban, hanem otthoni kutatómunka, nonformális tanulás során is megjelenik, s így a szülők az évek során figyelemmel kísérhetik gyermekük tudásának elmélyülését, képet kaphatnak a vele szemben támasztott követelményekről. Az iskolában nyílt nap keretében szintén lehetőségük van megfigyelni a hozzátartozóknak gyermekük csoportban történő hatékony együttműködését, a képességeik fejlődését. Az egyéb intézményekkel kapcsolatosan kialakított együttműködési megállapodások segítik a tanuló széles látókörének kialakítását.

Az adaptáció pedagógiai haszna abban rejlik, hogy a kimeneti követelmények ne gerjesszenek félelmet a pedagógusokban és a diákokban egyaránt. Az éveken át következetesen alkalmazott kooperatív módszerek hatékonysága immár eredményekkel bizonyított: az országos kompetenciamérés eredményeit figyelemmel kísérve megállapítottuk, hogy diákjaink eredményesebbek voltak a korábbi évek mérési eredményeihez képest, az érettségi vizsgán többen képességeikhez képest is meglehetősen jól teljesítettek, az órán érzékelhető klíma sokkal oldottabb, feszültség mentesebbnek bizonyult, figyelemmel kísérték a pályázati kiírásokat, amelyek felkeltették az érdeklődésüket. A "jó gyakorlat" mindazon technikák bemutatására törekszik, hogy a félelmet eloszlassa, hatékony, eredményes vizsgára készítse fel a tanulókat.

A jó gyakorlat sikerességéhez nagymértékben szükséges a pedagógusok részéről a nyitottság az új módszerek adaptációját tekintve, a diákok oldaláról pedig az órákon való aktív részt vétel. Fontos, hogy a módszertani megújulásban (kooperatív technikák, változatos munkaformák alkalmazása) a pedagógusok lehetőségeket lássanak, amelyeket következetesen beépítenek a mindennapi gyakorlatukba. Úgy vélem, a hatékony együttműködés képes arra, hogy a tanulók megfelelő tudással rendelkezve tegyenek érettségi vizsgát, amelyet iskolánk tanulói igazolnak. A tanulócsoportok szervezése nem különbözik a hagyományos csoportszervezéstől.
 Az érettségire való felkészülés során térségi jellemzőket is figyelembe vehetünk a szóbeli tételek kijelölése kapcsán, amely erősíti a gyermekek identitását. Mindez alkalmat adhat a diákoknak arra, hogy megismerjék lakóhelyük, környezetük értékeit. Az azonban kétségtelen, hogy jelentős részben az országos követelményekhez kell igazítani a felkészülés módját, az abban szereplő tudáselemeket.